
Text rozhodnutia
Súd: Krajský súd Bratislava Spisová značka: 5Sd/5/2014 Identifikačné číslo súdneho spisu: 1014200072 Dátum vydania rozhodnutia: 24. 10. 2016 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2016:1014200072.4 Uznesenie Krajský súd v Bratislave v právnej veci navrhovateľa E. O., T. C. XXXX/XX, T., zastúpený opatrovníčkou O.. E. O., bytom tamtiež proti odporkyni Sociálnej poisťovni ústredie, Ul. 29. augusta č. 8-10, Bratislava o zvýšenie invalidného dôchodku takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Navrhovateľ svojím návrhom zo dňa 11.11.2013 žiadal preskúmať rozhodnutie odporkyne číslo XXX XXX XXXX X zo dňa 30.9.2013, ktorým odporkyňa zamietla žiadosť navrhovateľa o zvýšenie invalidného dôchodku a zároveň odporkyňa podľa § 70 ods. 1 zákona č. 461/2003 Z.z. o sociálnom poistení navrhovateľovi od 6. júna 2013 priznala invalidný dôchodok v sume 249,90 eur mesačne a podľa § 263a ods. 5 zákona č. 461/2003 Z.z. v znení zákona č. 529/2006 Z.z. rozhodla, že navrhovateľovi súčasne od 6. júna 2013 zaniká nárok na doteraz vyplácaný invalidný dôchodok v nižšej sume 153,20 eur mesačne. Písomný prehlásením zo dňa 18.4.2016 opatrovníčka navrhovateľka vzala späť návrh zo dňa 11.11.2013 v celom rozsahu z dôvodu, že odporkyňa návrhu vyhovela. Súd podľa § 250o O.s.p. konanie zastavil. O trovách konania súd rozhodol podľa § 246c a § 146 ods. 1 písm. c) O.s.p. V danom prípade súd postupoval podľa ustanovenia § 492 ods. 1 zákona č. 162/2015 Z.z., podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto uzneseniu je možné podať odvolanie do 15 dní odo dňa jeho doručenia písomne, dvojmo na Krajskom súde v Bratislave.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1014200072.4 (dáta aktuálne k 30. 10. 2026). Záväzné je znenie zverejnené súdom.




